1194.
Na osnovu člana 32a Zakona o turizmu i ugostiteljstvu ("Službeni list CG", br. 2/18, 13/18, 25/19 i 76/20), Ministarstvo održivog razvoja i turizma donijelo je
PRAVILNIK
O NAČINU KORIŠĆENJA I SADRŽAJU VAUČERA ZA NEREALIZOVANE UGOVORE O PUTOVANJU U PAKET - ARANŽMANU
("Službeni list Crne Gore", br. 093/20 od 11.09.2020)
Član 1
Ovim pravilnikom propisuje se način korišćenja i sadržaj vaučera za nerealizovane ugovore o putovanju u paket-aranžmanu, poslije 1. marta 2020. godine zbog okolnosti izazvanih novim korona virusom (COVID-19).
Član 2
Vaučer za nerealizovane ugovore o putovanju u paket-aranžmanu (u daljem tekstu: vaučer) može da se koristi za zamjensko putovanje u paket-aranžmanu, jednake ili veće vrijednosti, na osnovu pisane saglasnosti putnika.
Zamjensko putovanje je novo putovanje koje zamjenjuje nerealizovano putovanje, koje je u cjelosti ili djelimično uplaćeno od strane putnika, koje se realizuje na istoj ili drugoj destinaciji i čija vrijednost nije niža od prodajne cijene ili iznosa koji je putnik uplatio za nerealizovano putovanje.
Prije realizacije zamjenskog putovanja organizator putovanja zaključuje novi ugovor o paket-aranžmanu.
Vrijednost vaučera treba da bude najmanje iste vrijednosti kao uplaćeni iznos za nerealizovani ugovor o putovanju u paket-aranžmanu prema podacima turističke agencije - organizatora putovanja na dan izdavanja vaučera.
Ako je cijena paket-aranžmana uplaćena samo djelimično, vaučer se izdaje u vrijednosti uplaćenog dijela cijene.
Vaučer se može izdati i za nerealizovane izlete.
Član 3
Vaučer izdaje turistička agencija-organizator putovanja u roku od 14 dana od dana podnošenja zahtjeva putnika za povraćaj uplaćenih sredstava za nerealizovani ugovor o putovanju u paket-aranžmanu
Vaučer izdaje turistička agencija - organizator putovanja bez obzira da li je putovanje kupljeno kod te agencije ili kod turističke agencije - posrednika.
Član 4
Vaučer sadrži:
   1) naznaku "Vaučer za nerealizovane ugovore o putovanju u paket-aranžmanu izdat zbog okolnosti izazvanih novim korona virusom (COVID-19)";
   2) broj vaučera;
   3) datum izdavanja vaučera;
   4) iznos vrijednosti vaučera;
   5) period važenja vaučera (krajnji rok do kojeg vaučer može da se iskoristi);
   6) ime i prezime putnika;
   7) podatke o turističkoj agenciji - organizatoru putovanja;
   8) podatke o turističkoj agenciji - posredniku ako je paket aranžman prodat posredstvom nje;
   9) podatke o nerealizovanom ugovoru o putovanju u paket-aranžmanu (broj ugovora, datum, naziv turističke agencije);
   10) podatke o jemstvu iz člana 17 stav 2 Zakona o turizmu i ugostiteljstvu sa rokom važenja jemstva do povratka sa zamjenskog putovanja;
   11) naznaku "Za izdavanje vaučera ili povraćaj sredstava turistička agencija - organizator putovanja nema pravo na naplatu dodatnih troškova ili naknade".
Član 5
Vaučer se izdaje na period od godinu dana, u kojem roku putnik može dogovoriti zamjensko putovanje ili povraćaj uplaćenih sredstava.
Zamjensko putovanje u paket-aranžmanu treba da se iskoristi najkasnije do 31. decembra 2021. godine.
Član 6
Putnik može pravo korišćenja vaučera da prenese na drugo lice u skladu sa članom 33 Zakona o turizmu i ugostiteljstvu.
Član 7
Ovaj pravilnik stupa na snagu na snagu danom objavljivanja u "Službenom listu Crne Gore".
Broj: 01-116/123
Podgorica, 4. septembra 2020. godine
Rukovodilac radom Ministarstva,
Duško Marković, predsjednik Vlade Crne Gore, s.r.